Tramp va Putin telefon orqali muloqot qildi
28-yanvar kuni AQShning yangi rahbari Donald Tramp Rossiya Prezidenti Vladimir Putin bilan telefonda uzoq suhbat qildi. Muloqot anchadan beri rejalangan edi.
OQ UY — Rasmiylarning aytishicha, Tramp va Putin 2014-yilda Kreml Qrimni o'z nazoratiga olgach Rossiyaga qarshi qo'yilgan sanksiyalar haqida gaplashmagan. Terrorizm, xususan "Islomiy davlat"ga qarshi kurash, shuningdek, iqtisodiy hamkorlikni kengaytirish xususida fikr almashilgan. Aytish joiz, tijoriy sheriklikni amaldagi sanksiyalar bilan oshirish qiyin. Prezidentlar o'zaro rishtalarni normallashtirish niyatida. Ikki davlat orasidagi aloqalar so'nggi oylarda yanada keskinlashgan edi, ayniqsa, Rossiya xakerlari AQShda 2016-yilgi prezident saylovlarida Tramp foydasi uchun turli kiber-xurujlar qilgani fosh etilganidan beri. Tramp kecha Oq uyda Britaniya Bosh vazirasi Tereza Mey bilan uchrashar ekan, bu sanksiyalar kelajagi haqida biror qarorga kelmaganini aytgan edi. Britaniya sanksiyalar amalda qolishini istaydi, chunki London nazarida Rossiya Ukrainaga nisbatan agressiv harakatlarini to'xtatmagan va bu mamlakat tinchligiga raxna solishda davom etmoqda. Kreml Kiyevga qarshi kuchlarni quvvatlab kelayotganlikda ayblanadi. Tramp Putindan oldin Germaniya rahbari Angela Merkel bilan ham gaplashgan. Amerika prezidenti Suriya va boshqa musulmon davlatlaridan qochqinlar qabul qilayotgani uchun Merkelni tanqid ostiga olgan. Germaniya va Fransiya nazarida AQSh muhojirlarga eshikni yopib, o'z qadriyatlariga qarshi ish tutmoqda. Tramp kecha yetti musulmon mamlakatdan hech kimni kiritmaslikni buyurdi. Germaniya 2015-yildan beri 1 milliondan oshiq qochqinni bag'riga olgan. Tramp Fransiya va Avstraliya rahbarlari bilan ham dialog boshlagan. Oq uyning bildirishicha, prezident AQShning yaqin ittifoqchilari kimligini va manfaatlarni qanday himoya qilishni biladi. Yangi prezident, avvalo, Amerika foydasini ko'zlab qarorlar qiladi, deydi rasmiylar. Tramp sal oldin Yaponiya rahbari Shinzo Abe bilan ham muloqot qilgan. Oq uy Tokio bilan savdo va tijorat yuzasidan yangi muzokara boshlamoqchi. Abe bunga tayyor. 10-fevral kuni yapon bosh vaziri Vashingtonda bo'ladi. Tramp prezidentlikka saylanganidan keyin uchrashgan birinchi xorijiy lider ham Abedir. Nyu-Yorkda noyabr oyida qisqa muloqot kechgan edi.